贈宋道人
作者：陸游
朝代：宋

paragraphs: 我不如昔人騎鶴上九天，玉簡奏事虚皇前。
平生嗇養氣麤全，兩脚馳走輕如烟。
鳥道懸崖忽飛鶱，戲擲短劍聲鏗然。
轉盼跳下千仞淵，已復取劍升層巔。
騰猿俊鶻争後先，饑食松花掬飛泉。
金骨緑髓漸凝堅，口哦七字黄庭篇。
西來欲訪挾彈僊，丹經劍訣更精研。
嗟哉一失五百年，作詩付子勿妄傳。